***Аялган абяанууд болон үзэгүүд.***

Түрүүн хашалган абяануудые, тиигээд аялган абяануудые үгүүлэгты: **д-т; а-о; б-п; у-ү; з-с.**

Хашалган абяануудые үгүүлхэдэ, амилhан агаар ниилэлдэhэн уралнуудта, шүдэндэ няагдаhан хэлэндэ торолдоно.

Аялган абяануудые үгүүлхэдэ, тиигэжэ торолдоно гү?

Үгүүлхэдэ аман сооhоо агаарай hаадгүйгөөр гараhан абяае **аялган абяан** гэдэг. Аялган абяан гансал дуунай хабаадалгатайгаар бии болодог, үгүүлхэдэ шууяагүй байдаг.

+ Үгтэhэн үгэнүүд соо аялган абяагаар үгэнүүдэй удха ондоо болоно гү?

Хара, хэрэ, хоро; таха, тэхэ; гал, гол; шара, шэрэ, шүрэ; hара, hоро.

***Аялгануудай илгаа***

 Аялган абяанууд γгγγлэгдэхэ талаараа хоёр янза байдаг: тγргэн ба удаан.

Тγргөөр γгγγлэгдэhэн аялган абяануудые нэгэ γзэгөөр (**а, о, у, э, γ, и),** удаанаар γгγγлэгдэдэг аялган абяануудые хоёр γзэгөөр (**аа, оо, уу, ээ, өө, γγ,** **ии**), харин **ы** нэгэ үзэгөөр тэмдэглэдэг. Энээнhээ гадна зөөлэн хашалганай удаа γгγγлэгдэhэн хэлэнэй урдуурхи ба хойгуурхи тγргэн ба удаан аялгануудые йотированна **я, е, ё, ю, яа, еэ, ёо, юу** аялган γзэгγγдээр тэмдэглэнэбди.

Дифтонгнууд хоёр ондоо абяае ниилүүлэн үгүүлэгдэдэг тула хоёр ондоо үзэгөөр тэмдэглэгдэдэг ( **ай, ой, уй, эй, үй**).

Аялган абяанууд бии болодог газараараа гурбан янза байдаг: хэлэнэй γзγγрэй гγ, али урдуурхи (э, γ, ээ, өө, γγ, эй, yй), хэлэнэй дундуурхи (ы, и, ии), хэлэнэй узуурай гү, али хэлэнэй хойгуурхи (а, о, у, аа, оо, уу, ай, ой, уй).

Хэлэнэй урдуурхи аялган абяануудые тэмдэглэдэг γзэгγγдые **эмэ аялган** γзэгγγд гэдэг. Хэлэнэй дундуурхи аялган абяануудые тэмдэглэдэг үзэгүүдые **эрсэ,** хэлэнэй хойгуурхи аялган абяануудые тэмдэглэдэг үзэгүүдые **эрэ** үзэгүүд гэдэг юм.

Йотированна аялганууд хоёр абяанhаа бγридэдэг: я - йа, яа - йаа, ё -йо, ёо - йоо. Эдэ эрэ γзэгγγд болоно. Тиихэдэ е - йэ, еэ - йээ эмэ γзэгγγд болоно. Харин ю, юу γзэгγγд эрэшье, эмэшье γзэгγγдэй тоодо ородог. Юундэб гэхэдэ, тэдэ хэлэнэй хойгуурхишье, урдуурхишье аялган абяа тэмдэглэдэг: ю - йу гγ, али йγ, юу йуу гγ, али йγγ. Йотированна аялганууд γгын эхиндэ (ендэр, ёохор, яhан, юhэ), аялганай удаа (гоё, ая ), ъ, ь γзэгγγдэй удаа (эрье, горьё,) бэшэгдэдэг. Эдэ ушарнуудта тэдэ хоёр абяа тэмдэглэнэ, жэшээнь: ендэр-йэндэр, ёохор-йоохор, яhан- йаhан, юhэ- йуhэ.

Мγн йотированна аялганууд хашалганай зөөлэниие харуулаад (барюул, хорёо, мянган), нэгэ абяа тэмдэглэдэг. Жэшээнь, хяhа гэжэ γгэдэ я γзэг х хашалганай зөөлэниие тэмдэглэхэhээ гадна, тγргэн **а** абяа тэмдэглэнэ; герой гэжэ γгэдэ **е** γзэг **г** хашалганай зөөлэниие, мγн тγргэн **э**; дорюун гэжэ γгэдэ **юу** γзэг **р** хашалганай зөөлэниие ба **уу** гэжэ удаан абяа тэмдэглэнэ.

***Yзэгγγд***

Бидэ абяануудые γгγγлнэбди, шэхээрээ дууланабди. Тэдэниие γзэгөөр тэмдэглэнэбди. Yзэгγγдые харанабди, уншанабди, бэшэнэбди.

Зарим абяан нэгэ үзэгөөр тэмдэглэгдэбэшье, хэдэн ондоогоор γгγγлэгдэжэ болодог. Жэшээлхэдэ: *баабай* гэжэ γгэдэ тγрγγшынь **б** ниилэhэн уралые агаарай дэлбэлэн гарахада бии болоhон абяан болоно. Харин хоёрдохинь уралнуудай гγйсэд ниилээгγй, забhартай байхада бии болоhон тула **в** шэнгеэр γгγγлэгдэдэг. Мγн энэл абяан зарим γгын hγγлдэ **п** шэнгеэр γгγγлэгдэдэг: *Тγдэб* (п), *шγрэб* (п).

Ямаршье хэлэнэй γзэгγγд тогтомол гуримаар hубаридаг. Энэ гуримые **алфавит** гэдэг.

**Һонирхолтой мэдээсэл**:

Дэлхэй дээрэ эгээ ута алфавит камбоджо арадай алфавит болоно. Тэрэ алфавидта 74 үзэг. Кхмер арадай алфавидта 72, Бугенвиль олтирогой туземцүүдэй алфавидта 11 үзэг. Харин Кавказта ажаһуудаг абазин арадай алфавит болоно. Тэрэ алфавидта 71 γзэг, абяануудынь γзэгγγдтэ орходоо γсөөн, тэдэнэй тоо – 67: 65-иинь хашалган абяан, 2-ынь аялган - [а], [ы].

Хитад бэшэгтэ 40 000 тэмдэгүүд ушардаг.

 **АЛФАВИТ**

Буряад хэлэнэй алфавит хараад, зγбөөр нэрлэ. Буряад хэлэнэй γгэнγγд ямар γзэгγγдээр эхилдэггγйб?

Аа Бб Вв Гг Д д Ее Ёё Жж Зз Ии Йй Кк Лл

 а бэ вэ гэ дэ е ё жэ зэ и богони и кэ эл

Мм Нн Оо Өө Пп Рр Сс Тт Уу Yγ Фф Хх Һһ

эм эн о өө пэ эр эс тэ у γ эф ха hа

 Цц Чч Шш Щщ Ъъ Ыы Ьь Ээ Юю Яя

 цэ чэ ша ща хатуу ы зөөлэн э ю я

 тэмдэг тэмдэг

Буряад хэлэндэ 12 (а, о, у, э, γ, өө, я, е, ё, ю, ы, и) аялган γзэг бии.

Энэ алфавидай 22-ынь (б, в, г, д, ж, з, й, к, л, м, н, п, р, с, т, ф, х, h, ц, ч, ш, щ) хашалган γзэг гэжэ нэрэтэй.

Алфавит гээшэ бγхы γзэгγγдэй суглуулбари болоно. Үзэг бγхэн өөрын тусхай һууритай, өөрын тусхай тэмдэгтэй. Бэшэг дээрэ γзэгγγд ехэ ба бага гэжэ илгардаг. Үзэг бγхэн өөрын нэрэтэй.

**Һонирхолтой мэдээсэл**:

Үзэгγγдэй дγγрэн суглуулбариин нэрэ Эртэ урдын Грециһээ ерэһэн. Тэндэ тγрγγшын хоёр γзэг «альфа», «бета» гэжэ нэрэтэй байгаа. Һγγлдэ «бета» γзэг «вита» гэжэ нэрлэгдэдэг болоо. Тиигэжэ мγнөөнэй «алфавит» гэжэ γгэ бии болоо.

 Эртэ урдын ород алфавидта тγрγγшын хоёр γзэг «аз», «буки» гэжэ нэрэтэй байһан. Эндэһээ «азбука» гэһэн γгэ бии болоо. Тиимэһээ «азбука» «алфавит» гэжэ хоёр γгэ нэгэ ойлгосо тэмдэглэнэ.

 ***Yгын γе. Yгэ таhалжа бэшэлгэ***

Yгэ γгγγлхэдэ, тэрэ бэлээр хэдэн хуби боложо таhардаг. Үгын нэгэ хубиие γ**е** гэдэг.

Yгэ соо хэды аялган байнаб, тэды γ**е** байха: гар, шу - буун, го - ё - хон, хай - ла - ба, дон - го - до - бо.

**Ажаглалта.** Удаан аялганууд ба дифтонгнууд хоёр γзэгөөр тэмдэглэгдэбэшье, нэгэ абяан гэжэ тоологдодог тула γенγγдтэ илгахада таhардаггγй: та - ряан, уу - рал, хай - ша, ай - маг.

Yгэнγγдэй нэгэ мγртэ багтахагγй байгаа хадань, hγγлшынь γгые γеэрнь таhалжа нγγлгэдэг: до – лоо – го - но, байр – ла - ба.

Мγрэй hγγлдэ ганса тγргэн аялганhаа бγридэhэн γеые орхижо болохогγй, харин ганса удаан аялганhаа ба дифтонгhоо бγридэhэн γеые орхижо болохо: олон, аха, аа - дар, ай - дар. Энээнhээ гадна **ъ, ь γ**зэгγγдые урда тээхи γзэгγγдhээнь hалгаажа болохогγй, иигэжэ таhалха: сэдь - хэл, эль - гэн, сло - варь, курь - ер.

***I 1.1. Йотированна үзэгүүд.***

1. Йотированна аялган үзэгүүд үгын эхиндэ, үеын эхиндэ, зѳѳлэн тэмдэгэй (ь) удаа хэрэглэгдэхэдээ, хоёр абяа тэмдэглэдэг: я- [й'а], яа- [й'а:], е-[й'э], еэ-[й'э:],ё-[й'о],ёо-[й'о:],ю-[й'у],гү, али [й'ү],юу- [й'у:]гү, али [й'ү:].

Жэшээнь: ендэр- [й'эндэр], ёохор- [й'о:хор], яһан- [й'аһан], юһэ- [й'уһэ], гоё-[гой'о], ая-[ай'а],эрье-[эр'й'э],горьё-[гор'й'о].

Йотированна аялган үзэгүүд хашалганай хойно хэрэглэгдэхэдээ, тэрэнэй зѳѳлэниие харуулдаг, нэгэ абяа тэмдэглэдэг.

Жэшээнь: барюул, хорёо, мянган.

1. Йотированна үзэгүүд соо я, яа, ё, ёо үзэгүүд эрэ гэжэ тоологдодог, е, еэ –эмэ үзэгүүд, ю, юу- эрсэ аялган үзэгүүд гэжэ тоологдодог.